༄༅། །ཐུགས་ཆེན་པད་ཕྲེང་གི་དབང་གི་མཚམས་ སྦྱར་ཨུཏྤལ་དཀར་པོའི་དོ་ཤལ་ཞེས་བྱ་བ་བཞུགས་སོ༔ ཐུགས་ཆེན་པད་ཕྲེང་གི་དབང་གི་མཚམས་སྦྱར་ཨུཏྤལ་དཀར་པོའི་དོ་ཤལ་ཞེས་བྱ་བ། ན་མོ་ལོ་ཀི་ཤྭ་ར་ཡ། བླ་མ་མཆོག་དང་དབྱེར་མེད་པའི། །སྤྱན་རས་གཟིགས་ལ་ཕྱག་བྱས་ཏེ། །པད་དཀར་ཕྲེང་བའི་སྨིན་བྱེད་ཀྱི། །མཚམས་སྦྱར་མདོར་བསྡུས་གསལ་བར་བྱ། །མཚན་ཉིད་དང་ལྡན་པའི་རྡོ་རྗེ་སློབ་དཔོན་
གྱིས་རྡོ་རྗེའི་སློབ་མའི་རྒྱུད་དབང་གིས་སྨིན་པར་བྱེད་པ་ལ། ཅི་རུང་རུང་དུ་རྡོ་རྗེ་ཐེག་པའི་ཆོས་ལ་དབང་ཟ་བས་རང་རྒྱུད་དངོས་གྲུབ་ཀྱི་གེགས་ཅན་དུ་མི་བྱ་བར། སློབ་དཔོན་ཉིད་ཀྱང་མཚན་ཉིད་གཞན་རྒྱུད་ཇི་སྐད་བཤད་པ་གཞིར་བཞག་ལ། དཀྱིལ་འཁོར་འདི་ཉིད་ཀྱི་གྲངས་དུས་མཚན་མའི་བསྙེན་པ་གང་རུང་སྔོན་
དུ་འགྲོ་བ་མེད་མི་རུང་བ་དང་། སྔགས་སྡོམ་གྱི་བཅས་མཚམས་ཚུལ་བཞིན་མ་ཉམས་པ་དང་། ཉམས་ཀྱང་ཕྱིར་བཅོས་པས་རྒྱུད་དག་པ་ནི་གལ་ཆེའོ། །དེ་ཡང་ཐོག་མར་དཀྱིལ་འཁོར་གྱི་ཤོམ་ནི། སྒྲུབ་ཐབས་ཀྱི་གཞུང་བསྲིངས་ཏེ་བདག་མདུན་བུམ་པ་རྣམས་བསྒྲུབ་ཅིང་བསྙེན་པ་ཁ་གསོ་གཏོང་བ་དང་། བདག་འཇུག་
རྒྱས་པའམ། རིགས་མེ་དོར་བ་སོགས་སྤྱི་ལྟར་མ་ནོར་བར་བྱས་ཏེ། སློབ་མ་རྣམས་གྲལ་དུ་འཁོད་པ་ལ། ལས་བུམ་གྱི་ཆུས་བཀྲུས་ཏེ། ཧཱུྃ་ཧྲཱིཿ བདེ་གཤེགས་རྒྱལ་བ་རྣམས་ཀྱི་ཐུགས་རྗེའི་ཆུས༴
སོགས། ཅིག བླ་སློབ་མཉམ་དུ་ཡིག་བརྒྱ་མཐར། རྡོ་རྗེའི་སློབ་མ་འདི་རྣམས་ཀྱི་ཚེ་རབས་ཐོག་མེད་ནས་བསགས་པའི་ལས་དང་ཉོན་མོངས་པའི་སྒྲིབ་པ་མཐའ་དག་ཤིནྟཾ་ཀུ་རུ་སྭཱ་ཧཱ༔ སྦྱངས་ཆས་ཅོག་ཟླུམ་ཏིང་ལོ་རྣམས༔ ལས་བུམ་གྱི་ཆུ་དང་། ཨོཾ་པདྨ་ཀྲོ་ཏ༴ སོགས། ལས་སྔགས་ཀྱིས་སྦྱངས་མཐར་སྔོན་འགྲོའི་བགེགས་གཏོར་བྱིན་བརླབས་བྱ༔ སརྦ་བྷུ་ཏ་ཨ་ཀཪྵ་ཡ་ཛ༔ གསུམ་གྱིས་བགེགས་རྣམས་བཀུག་ལ། དེ་ནས། ཨོཾ་སརྦ་བིགྷྣན་ན་མཿ སརྦ༴ སོགས་ནས། ཨེ་དཾ་བ་ལིང་ཏ་ཁ་ཁ་ཁཱ་ཧི་ཁཱ་ཧཱི༔ ལན་གསུམ་གྱིས་ཅོག་ཟླུམ་བསྔོ། ཨོཾ་སུམྦྷ་ནི་སུམྦྷ་ནི༴ སོགས། རཱ་ཛ་ཡེ་ཧཱུྃ་ཕཊ༔ ལན་གསུམ་གྱིས་ཏིང་ལོ་དང་ལན་ཆགས་བསྔོས་མཐར། ཧྲཱིཿཧཱུྃཿ ང་ནི་དབང་ཆེན༴ སོགས་གཞུང་གི་བགེགས་བསྐྲད་མཐར། ན་མོ་རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བདེན་པ་དང༔ སངས་རྒྱས་ཀྱི་བདེན་པ་དང༔ ཆོས་ཀྱི་བདེན་པ་དང༔ དགེ་འདུན་གྱི་བདེན་པ་དང༔ གསང་སྔགས་རིགས་སྔགས༔ གཟུངས་སྔགས། ཕྱག་རྒྱ༔ ཏིང་ངེ་འཛིན་གྱི་བདེན་པ་དང༔ ཁྱད་པར་དུ་འཕགས་མཆོག་སྤྱན་རས་གཟིགས་ཀྱི་དཀྱིལ་འཁོར་གྱི་ལྷ་ཚོགས་རྣམས་ཀྱི་བདེན་པ་དང༔ བདེན་ པ་ཆེན་པོའི་བྱིན་རླབས་ཀྱིས་རྡོ་རྗེའི་སློབ་མ་འདི་རྣམས་ལ་སྨིན་བྱེད་ཀྱི་དབང་བསྐུར་བགྱི་བ་ལ་བར་དུ་གཅོད་པའི་བགེགསས་ཐམས་ཅད་གཏོར་མ་འདིས་ཚིམས་པར་གྱིས་ལ་གཞན་དུ་དེངས་ཤིག༔ གལ་ཏེ་མི་འགྲོ་ན་དེ་བཞིན་གཤེགས་པ་ཐམས་ཅད་ཀྱི་ཐུགས་གཉིས་སུ་མེད་པའི་ཡེ་ཤེས་ལས་བྱུང་བའི་ཁྲོ་བོའི་རྡོ་རྗེ་མེ་རབ་ཏུ་འབར་བ་འདིས་བགེགས་ཁྱོད་རྣམས་ཀྱི་ལུས་ངག་ཡིད་གསུམ་རྡུལ་དུ་བརླག་པར་འགྱུར་ཏ་རེ༔ ལས་སྔགས་དང་དེ་ནས་གཞུང་གི་མཚམས་བཅད་མཐར། དེ་ལྟར་བགེགས་ཚོགས་ལོག་པར་འདྲེན་པ་ཐམས་ཆད་ཕྱིར་བསྐྲད༔ ཁྲོ་ཚོགས་ མཚོན་ཆ་མེ་དཔུང་དང་བཅས་པ་ཚུར་འདུས་ཏེ་སྲུང་བའི་འཁོར་ལོ་ཅིས་ཀྱང་གླགས་མི་རྙེད་པའི་རང་བཞིན་ཅན་དུ་བརྟན་པར་གྱུར༔ བཛྲ་རཀྵ་རཀྵ༔ འོ། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་སྙིགས་དུས་ཀྱི་ཚེ་ཐུང་འདིར་འཕགས་པ་ཐུགས་རྗེ་ཆེན་པོའི་སྐུ་གསུང་ཐུགས་ཟུང་འཇུག སྒྱུ་འཕྲུལ་དྲྭ་བའི་གོ་འཕང་བླ་ན་མེད་པ་ཐོབ་པར་བྱའོ་སྙམ་པའི་ཀུན་སློང་རྣམ་ པར་དག་པའི་སྒོ་ནས་གསན་པར་ཞུ། དེ་ཡང་འོ་སྐོལ་འགྲོ་བ་ལྷ་དང་བཅས་པའི་སྟོན་པ་མཉམ་མེད་ཤཱཀྱའི་རྒྱལ་པོ་དེ་ཉིད་ཀྱི་གདུལ་བྱའི་བསམ་པ་དང་མཐུན་པར་ཐེག་པའི་རྣམ་གྲངས་མང་དུ་གསུངས་པ་ཐམས་ཅད་ཐེག་པ་ཆེན་ པོར་འདུས་ཏེ། ལང་གཤེགས་ལས། ཐེག་པ་རྣམ་པ་མང་བཤད་པ། སེམས་ཅན་རྣམས་ནི་དྲངས་བའི་ཕྱིར། ཐེག་པ་ཐ་དད་ངས་བཤད་ད། ཐེག་པ་གཅིག་ཏུ་ངས་བསྟན་ཏོ། ཞེས་གསུངས་པ་ལྟར་ལ། ཐེག་པ་ཆེན་པོ་ལའང་རྒྱུ་དང་འབྲས་བུའི་ཐེག་པ་གཉིས་ཏེ། ཀུན་བྱེད་རྒྱལ་པོ་ལས། ཐེག་པ་རྣམ་པ་གཉིས་ ཡིན་ཏེ། མཚན་ཉིད་རྒྱུ་ཡི་ཐེག་པ་དང་། འབྲས་བུ་སྔགས་ཀྱི་ཐེག་པའོ། ། ཞེས་གསུངས། འདིར་ནི་ཐེག་པ་ཀུན་ཀྱི་མཆོག་གྱུར་འཇིག་རྟེན་ན་ཡིད་བཞིན་ནོར་བུ་ལས་ཀྱང་དཀོན་པ་རྡོ་རྗེའི་ཐེག་པ་སྟེ། འདི་ལའང་སྔ་འགྱུར་རང་སྐད་ལྟར་ན། སྤྱི་མདོ་དགོངས་འདུས་ལས། ལང་ཀའི་བདག་པོ་གཞན་ཡང་གང་། དོན་དམ་ངེས་པའི་ཐེག་པ་སྟེ་གསུམ་དུ་ངེས་པར་བསྟན་པ་སྟེ། ཀུན་འབྱུང་འདྲེན་དང་དཀའ་ཐུབ་རིགས། དབང་བསྒྱུར་ཐབས་ཀྱི་ཐེག་པའོ། །ཞེས་གསུངས་པ་ལྟར་རིམ་དགུའི་ཐེག་པ་ལས་སྔགས་ཀྱི་ཐེག་པ་ལའང་ནང་གསེས་ དྲུག་ལས། འདིར་དབང་བསྒྱུར་ཐབས་ཀྱི་ཐེག་པའི་ནང་རྒྱུད་སྡེ་གསུམ་དུ་བཞུགས་པ་རྣལ་འབྱོར་བླ་ན་མེད་པའི་རྒྱུད་དུ་གཏོགས་པའོ། །རྣལ་འབྱོར་བླ་མེད་ལའང་གསར་རྙིང་གཉིས་སུ་ཡོད་པ་ལས། ཀུན་མཁྱེན་རོང་ཟོམ་པ་ཆེན་པོས་བཞེད་པ་ལྟར་སྔགས་གསར་མ་ལས་ཀྱང་ཆེ་བ་དྲུག་གི་ཁྱད་པར་འཕགས་པ་སྔ་འགྱུར་གསང་སྔགས་རྙིང་མ་ཞེས་བྱ་བ་གངས་ཅན་གྱི་བསྟན་པའི་ཆུ་འགོ་གོང་མ། དམ་པའི་ཆོས་ཐམས་ཅད་ཀྱི་འབྱུང་ཁུངས། སྡེ་སྣོད་ཐམས་ཅད་ཀྱི་འཕྲོས་གཞིར་གྱུར་པ། འཕགས་མཆོག་སྤྱན་རས་གཟིགས། མཁན་སློབ་ཆོས་རྒྱལ་ལོ་པཎ་གྱི་རྣམ་པར་འཕྲུལ་བས་རྒྱལ་བའི་ཆོས་ཀྱི་ཉིང་ཁུ། མདོ་སྔགས་ཀྱི་བཅུད་ཐམས་ཅད་རྒྱལ་བའི་དགོངས་པ་བཞིན་དུ་ཟོལ་ཟོབ་ཀྱི་བསྲེ་སླད་ཅུང་ཟད་ཙམ་ཡང་མ་འདྲེས་པའི་བསྟན་པ་རྣམ་པར་དག་པ་འདི་ལ་རིང་བརྒྱུད་བཀའ་མ་དང་། ཉེ་བརྒྱུད་གཏེར་མ་གཉིས་ལས། བཀའ་ མ་ལས་ཀྱང་། བཀའ་བབ། ལུང་བསྟན། སྨོན་ལམ་དབང་བསྐུར། མཁའ་འགྲོ་གཏད་རྒྱ་སྟེ། ཁྱད་པར་གྱི་བརྒྱུད་པ་གསུམ་དང་ལྡན་ཞིང་། བརྒྱུད་ཐག་ ཉེ་ཞིང་བྱིན་རླབས་ཀྱི་ཚན་ཁ་ཆེ་བ་བཀའ་མ་རྣམས་གདུལ་བྱ་བློ་དང་བརྩོན་པ་ཆུང་བས་རིམ་པར་ནུབ་ཅིང་འཆལ་བའི་ཚེ། ལས་འཕྲོ་སད་པའི་སྐལ་ལྡན་ རྣམས་གཏེར་ཆོས་ཀྱི་རང་བཞན་གྱི་དོན་རླབས་ཆེན་དཀའ་བ་མེད་པར་འགྲུབ་པར་འགྱུར་བ་ལ་དགོངས་ནས། རྒྱུད་ལུང་མན་ངག་ཐམས་ཅད་ཀྱི་བཅུད་ཐམས་ཅད་གཏེར་དུ་སྦ་བར་མཛད་དེ། ཇི་སྐད་དུ། ཤིན་ཏུ་ཟབ་པའི་མཐར་ཐུག་སྙིང་པོ་རྣམས། སྤྱིར་ཡང་བོད་རྣམས་གསར་ངེས་ཆེ་བ་དང་། སྙིགས་མའི་འགྲོ་ལ་ལྷག་པར་སྙིིང་རྗེ་བས། མཐའ་དབུས་ཐམས་ཅད་གཏེར་གྱིས་བཀང་ནས་བཞག ལས་ཅན་བུ་དང་འཕྲད་པའི་སྨོན་ལམ་བཏབ། མ་འོངས་ དུས་སུ་རྟོག་གེ་ཐ་སྙད་ཅན། སྒོམ་ཆེན་ལ་སོགས་ཕྱོགས་དང་རིས་དྲེགས་ཅན། རང་ཆེ་འབྱིན་ཅིང་གཏེར་ལ་རྩོད་ན་ཡང། སྙིགས་མའི་ཆོས་བྱེད་ཕལ་ཆེར་གཏེར་གྱིས་འདྲེན། ཟབ་ལ་ཁ་ཚང་མ་བསྒྲིབ་མཐའ་རྒྱས་ཤིང་། གདམས་ པ་སྣ་རེས་གང་ཟག་གྲོལ་བར་ངེས། དེ་བས་ལས་སད་སྐལ་ལྡན་སྦྱངས་བ་ཅན། འཆི་བ་དྲན་ནས་གཏེར་ཆོས་ཉམས་སུ་ལོངས། ཚེ་གཅིག་ཐར་ལམ་ཐོབ་པོ་རྗེས་འཇུག་རྣམས། ཞེས་གསུངས་པ་ལྟར། ཁྱད་འཕགས་གཏེར་གྱི་ཕྱོགས་སུ་གཏོགས་ཤིང་། ཁྱད་པར་གཏེར་ཁ་འདི་ཉིད་ཀྱི་ལོ་རྒྱུས་ཅུང་ཟད་ཞུ་ན། རང་གཏེར་དཀར་བྱང་ལས། ཨེ་མ། ཆོས་སྐུའི་དབྱིངས་ན་ཀུན་ཏུ་བཟང་པོ་དང་། ལོངས་སྐུའི་ཞིང་སྣང་གཟིགས་མཛད་རྡོ་རྗེ་སེམས། སྤྲུལ་བའི་སྐུ་མཆོག་དགའ་རབ་རྡོ་རྗེ་དང་། དབྱེར་མེད་པདྨ་འབྱུང་གནས་མཆོག་གི་སྐུ། སྨོན་ལམ་དབང་གིས་བོད་ཀྱི་ཡུལ་དུ་བྱོན། གདོང་དམར་སྤྲེའུའི་ཚ་བོ་གདུལ་བྱར་གཟིགས། བོད་ལ་སངས་རྒྱས་ཀུན་ལས་ལྷག་པ་ཡི། བཀའ་དྲིན་བསམ་གྱིས་མི་ཁྱབ་གུ་རུ་རྗེ༔ ཞེས་གསུངས་པ་བཞིན། བོད་ཁ་བ་ཅན་གྱི་མགོན་གཅིག་དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་རྒྱལ་དབང་པདྨ་སཾ་བྷ་བ་ནི། ཇི་སྐད་དུ། བོད་ཀྱི་བླ་མའི་སྐལ་པ་གུ་རུ་ཉིད། ཞེས་གསུངས་པ་ལྟར་ཡིད་ལ། བོད་ལ་ལྷག་པར་དགོངས་པའི་སྨོན་ལམ་དུས་སུ་བབ་ཚེ་མངའ་བདག་འཇམ་དབྱངས་ཁྲི་སྲོང་ལྡེའུ་བཙན་གྱིས་སྤྱན་དྲངས། ཁ་བ་ཅན་དུ་བྱོན་ནས་སྐུའི་རྟེན་ཟན་ཡང་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་དུ་མ་དང༔ གསུང་གི་རྟེན་རྒྱལ་བའི་གསུང་རབ་དགོངས་འགྲེལ་སྤྱི་དང་བྱེ་བྲག་ཏུ་རྒྱ་གར་དུའང་མི་བཞུགས་པའི་གསང་སྔགས་ཀྱི་རྒྱུད་བསམ་ གྱིས་མ་ཁྱབ་པའི་གླེག་བམ་དུ་མ་དང་། ཐུགས་ཀྱི་རྟེན་སད་མི་མི་བདུན་གྱི་གཙོས་དགེ་འདུན་གྱི་སྡེ་བཙུགས་ནས་དཀོན་མཆོག་གསུམ་གྱི་ཕྲིན་ལས་དཀར་པོས་ཁྱད་པརམཛད། གདུལ་དཀའ་བོད་ཀྱི་འགྲོ་བ་རྣམས་ཡང་དག་པའི་སར་དབུགས་དབྱུང་བའི་ཚེ། གྲུབ་བརྙེས་སྔགས་པ་སུམ་ཅུ་ལ་ཡར་ཀླུང་ཤེལ་བྲག་ཏུ་སྒྲུབ་པ་བཀའ་བརྒྱད་དཀྱིལ་འཁོར་ཆེན་པོའི་ཞལ་ཕྱེས་ཏེ་དབང་བསྐུར་བའི་དུས་སུ། གསང་འཛིན་རྒྱལ་པོའི་ཚུལ་སྣང་ལྷ་སྲས་མུ་ཏིག་བཙན་པོའི་རིགས་ཀྱི་མེ་ཏོག་ནུབ་པདྨ་དབང་ཆེན་གསུང་གི་དཀྱིལ་འཁོར་དུ་བབ། ལྷ་སྲས་འདི་ཉིད་ཀྱི་གུ་རུ་མཛད་པ་གང་ལའང་ལོག་པར་ལྟ་བ་སྤུ་རྩེ་ཙམ་ཡང་ སྐྱེ་མ་མྱོང་བས་མངའ་བདག་ཆེན་པོའི་སྲས་གཞན་ལས་ཁྱད་པར་དུ་འཕགས་ཤིང་། གུ་རུའི་ཐུགས་རྒྱུད་ཀྱི་བྱིན་རླབས་འཇུག་པའི་རྩ་བ་ཚུགས། ལྷ་སྲས་ཆེན་པོ་དགུང་གྲངས་བཅུ་གསུམ་པར་མངའ་བདག་རྒྱལ་པོའི་རྒྱལ་སར་བཞུགས་ ཏེ་ཆོས་དགེ་བ་བཅུའི་ཁྲིམས་བསྡམས་ནས་བོད་ཁམས་ཆོས་བཞིན་དུ་བསྐྱང་བ་སོགས་ཡབ་ཀྱིས་མཛད་པའི་འཕྲོ་བསྐྱང་། ནམ་ཞིག་གུ་རུ་དུས་གསུམ་མཁྱེན་པ་ལྷོ་ནུབ་སྲིན་ཡུལ་དུ་གཤེགས་ཚེ་མང་ཡུལ་གུང་ཐང་ལ་ཁར་ལྷ་སྲས་ མུ་ཏིག་བཙད་པོ་འཁོར་བཅས་གུ་རུའི་ཆིབས་སྐྱེལ་ལ་བྱོན་ནས། དེར་གུ་རུའི་དྲུང་དུ་ལྷ་སྲས་ཀྱིས་གུས་པའི་ཕྱག་བཅས་གསོལ་བ། ཀྱཻ་མ་གུ་རུ་རིན་པོ་ཆེ། ཉིད་བོད་དུ་མི་བཞུགས་ན་བདག་ཅག་བོད་འབངས་སྐྱབས་མེད་མགོན་མེད་ དུ་གྱུར་པས། གུ་རུ་ཁྱེད་ཀྱི་སྐུ་གསུང་དངོས་དང་དབྱེར་མེད་པ་གཅིག་ཐུགས་ལ་གདགས་པར་ཞུ་ཞུས་པས། གུ་རུས་བཀའ་སྩལ་པ། ཀྱཻ་ལྷ་སྲས་ཆེན་པོ་ཉོན་ཅིག། ཁྱེད་བོད་ཀྱི་ལྷ་སྐལ་ཡི་དམ་འཕགས་པ་སྤྱན་རས་གཟིགས་ཀྱིས་ གངས་ཅན་འདིར། དང་པོ་མིའི་འགྲོ་བ་སྤེལ། བར་དུ་ལོངས་སྤྱོད་ཀྱིས་འཚོ་བར་མཛད། མཐར་རྒྱལ་པོ་སྲོང་བཙན་རྒམ་པོ་སོགས་ཀྱི་ཚུལ་བཟུང་ནས་དམ་པའི་ཆོས་ཀྱི་གཞིབཙུགས། ད་ལྟ་གུ་རུ་བདག་ཉིད་དུ་སྤྲུལ་ནས་གངས་ཅན་པ་ཁྱེད་རྣམས་རྗེས་སུ་བཟུང་བ་ཡིན་པས། ངོ་བོ་འཕགས་མཆོག་ཐུགས་ རྗེ་ཆེན་པོ་ཡིན་ལ། དེས་ན་འཕགས་པའི་སྐུ་བསྒོམ་པ་དང་། གསུང་ཡི་གེ་དྲུག་པ་བཟླ་བ་དང་། ཐུགས་སྟོང་ཉིད་སྙིང་རྗེ་ཟུང་དུ་འཇུག་པའི་ཉམས་ལེན་ གྱི་སྒོ་ནས་སེམས་ཅན་ལ་ཕན་སེམས་ཉག་མ་ཙམ་རེ་ཡང་འབྱུང་ཐབས་ལ་བརྩོན་པར་གྱིས་ཤིག་དང་། པདྨ་བདག་གི་སྐུ་གསུང་ཐུགས་དངོས་སུ་བཞུགས་ པ་དང་ཁྱད་མེད་ཅེས་བཀའ་སྩལ་ཏེ། དེའི་ཚེ་འཕགས་པའི་སྒྲུབ་ཐབས་པད་དཀར་ཕྲེང་བ་འདི་ཉིད་ཀྱི་གདམས་ངག་མཐའ་དག གཙོ་བོ་ལྷ་སྲས་ཉིད་དང་། མཁའ་འགྲོ་ཡེ་ཤེས་མཚོ་རྒྱལ། ལོ་ཆེན་བཻ་རོ་ཙཱ་ན་སོགས་ལས་ཅན་གྱི་འཁོར་ལ་གནང་། མཁའ་འགྲོ་གཙོ་མོ་མཚོ་རྒྱལ་གྱིས་ཤོག་སེར་ལ་མཁའ་ འགྲོའི་ཡི་གེ་བརྡ་སྨྲའི་ཚུལ་དུ་བཀོད་དེ། བསེ་སྒྲོམ་སྨུག་པོར་བཅུག་པ། གུ་རུ་རིན་པོ་ཆེས་ལྷ་སྲས་ཀྱི་དབུ་ཐོག་ཏུ་བཞག་སྟེ་གཉུག་མ་མི་ཤིགས་པའི་དབྱིངས་སུ་དགོངས་པའི་གཏད་རྒྱ་དང་བཅས་མ་འོངས་པ་ན་ལྷ་སྲས་སྐྱེ་བ་བཅུ་གསུམ་པར་བརྡ་མཐོང་བ་ཙམ་གྱིས་འོད་གསལ་དགོངས་པའི་རུམ་ལས་ཟབ་ཆོས་འདི་མ་ཉམས་པར་ཐོན་ཏེ་ཤིན་ཏུ་སྙིགས་མའི་འགྲོ་བ་ལ་ཕན་པ་རྒྱ་ཆེར་འབྱུང་བའི་སྨོན་ལམ་མཐུ་བཙན་པ་དུས་ལས་ཡོལ་མི་སྲིད་པར་བཏབ་ནས། མདོ་ཁམས་ཟལ་མོ་སྒང་ཉེ་བརྒྱུད་རྡོ་རོལ་གྱི་སྙིང་རིན་ཆེན་སྤུངས་འདྲའི་རི་ཡི་ཤར་ཕྱོགས་སུ་གཏེར་དུ་སྦས་ནས། མགོན་དཀར་དུར་ཁྲོད་བདག་ པོ་སོགས་ཕྱི་ནང་གསང་བའི་གཏེར་སྲུང་རྣམས་ལ་གཉེར་དུ་བཅོལ་བར་མཛད་དོ། ད་ལྟ་གུ་རུའི་ལུང་བསྟན་སྨོན་ལམ་གྱི་དུས་སུ་བབས་ཏེ་ལྷ་སྲས་མུ་ཏིག་བཙད་པོ་ཉིད་སྤྱིར་འགྲོ་ཁམས་རྒྱ་མཚོར་མཛད་པ་མཐའ་ཡས་ཀྱང་ལྷ་སྲས་ཀྱི་སྐྱེ་བའི་རྗེས་སུ་གངས་ཅན་འདིར་མངའ་བདག་ཁྲི་རལ་སོགས་རྒྱལ་པོ་རྣལ་འབྱོར་གཏེར་སྟོན་སོགས་ཀྱི་སྲིད་པ་དུ་མ་བཟུང་བའི་མཐའི་སྐྱེ་བ་བཅུ་གསུམ་པ་ནི་འདི་ཉིད་ཡིན་ཏེ། ཇི་སྐད་དུ་གཏེར་སྟོན་ལིང་མ་ལིང་མ་འོང་། གཏེར་སྟོན་ཤ་མོང་རྡོལ་ལྟར་འོང་། ཨོ་རྒྱན་བདག་གི་བརྗེད་ཐོ་ཡིན། ཞེས་པ་ལྟར་བོད་ཀྱི་གུ་རུ་རིན་པོ་མི་བརྗེད་པའི་དྲན་ཐོ་ལྟ་བུར་དུས་བབ་ཀྱི་གཏེར་སྟོན་དུ་མ་གློ་བུར་བྱོན་པ་ལས། ལྷ་སྲས་དང་ངན་ལམ་རྒྱལ་བ་མཆོག་ དབྱངས་ཟུང་གི་རྣམ་རོལ་དུ་བསྔགས་པ་བདག་དཔའ་བོ་ཆོས་དབྱིངས་རྡོ་རྗེ་ལ། སྔོན་དཀྱིལ་འཁོར་ཆེན་པོར་མེ་ཏོག་བབ་ཚུལ་གྱི་རྟེན་འབྲེལ་ལས་པདྨ་གསུང་གི་ཆོས་གཏེར་ལ་ལྷག་པར་བཀའ་བབ། དེའི་ནང་ནས་ཀྱང་སྐུ་བསོ་ཐོག་རྒྱལ་བའི་ཡང་དབེན་ནས་སྤྱན་དྲངས་པའི་རིན་པོ་ཆེའི་གཏེར་སྒྲོམ་དཀར་ པོ་སྤྱན་གྱི་རི་མོ་ཅན། སྤྱན་རིས་ནང་དུ་ཡིག་འབྲུ་བདུན་བྱོན་པ་ལ་བརྟེན་ནས་དགོངས་པའི་གཏད་རྒྱ་སད་པ་ཐུགས་རྗེ་ཆེན་པོའི་སྒྲུབ་ཐབས་ཟབ་ལམ་ཀུན་འདུས་སོགས་མང་དུ་བཞུགས་པ་ལས་ཀྱང་ཁྱད་པར་དུ་འཕགས་ པ་ཐུགས་རྗེ་ཆེན་པོའི་གདམས་པ་པད་དཀར་ཕྲེང་བ་འདི་ཉིད་སྐལ་བ་ཅུང་ཟད་བཟང་དུས་ཀྱི་ཆོས་གཏེར་གོང་མ་རྣམས་ཀྱི་གཏེར་དུའང་མ་བྱོན་པར། ཤིན་ཏུ་སྙིགས་མ་ལས་ཀྱང་ཆེར་སྙིགས་མའི་དུས་ཀྱི་འགྲོ་ལ་ཕན་པར་དགོངས་ཤིང་སྨོན་ལམ་གྱི་མཐུ་ཆེ་བའི་བྱིན་གྱི་བརླབས་པ་དང་བཅས་པའི་གཏེར་ཁ་འདི་སྐལ་བ་མེ་འབྲུག་ལོར་སྨིན་དྲུག་ཟླ་བའི་ཟླ་བ་ཉ་གང་བའི་དུས་ཚེས་ ཕུན་སུམ་ཚོགས་པར་རྡོ་རི་རིན་ཆེན་སྤུངས་འདྲའི་ཤར་ཕྱོགས་ཀྱི་བྲག་དཀར་བང་རིམ་གསུམ་པའི་རྩེ་མོ་སྟེང་ཁང་བདེ་ཆེན་རོལ་བའི་ཕོ་བྲང་ན་བཞུགས་པ་གཏེར་སྒོའི་ཐད་དུ་འཇའ་དཀར་པོ་ཟུགས་པ་དང་། དྲི་བཟང་གིས་ངད་པ་འཐུལ་བ་སོགས་ཡ་མཚན་པའི་རྟགས་དང་བཅས་སྤྱན་དྲངས། མི་ལོ་བཅུ་གཅིག་གི་བར་དུ་གསང་རྒྱས་བཏབ་ཏེ། དུས་བབ་ལས་